Document ID: 32004D0614

KOMMISSIONENS BESLUTNING
af 24. august 2004
om beskyttelsesforanstaltninger over for højpatogen aviær influenza i Den Sydafrikanske Republik
(meddelt under nummer K(2004) 3293)
(EØS-relevant tekst)
(2004/614/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF (1), særlig artikel 18, stk. 6 og 7,
under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (2), særlig artikel 22, stk. 1 og 6, og
ud fra følgende betragtninger:
(1)
Aviær influenza er en meget smitsom virussygdom hos fjerkræ og fugle, der hurtigt kan udvikle sig til en epizooti, som kan udgøre en alvorlig trussel mod dyre- og folkesundheden og gå voldsomt ud over fjerkræopdrættets rentabilitet.
(2)
Der er en risiko for, at sygdomsagensen kan blive ført ind via international handel med levende fjerkræ og fjerkræprodukter.
(3)
Den Sydafrikanske Republik bekræftede den 6. august 2004 to udbrud af højpatogen aviær influenza i strudsefugleflokke i Eastern Cape Province.
(4)
Den påviste aviær influenza-virusstamme er af subtypen H5N2 og er derfor forskellig fra den stamme, der for øjeblikket er skyld i epidemien i Asien. Ifølge den aktuelle viden er folkesundhedsrisikoen i forbindelse med denne subtype mindre end risikoen i forbindelse med den stamme, der forekommer i Asien, og som er af virussubtypen H5N1.
(5)
For så vidt angår fjerkræ og fjerkræprodukter har Den Sydafrikanske Republik i øjeblikket kun tilladelse til eksport til Fællesskabet af levende strudsefugle og rugeæg heraf, fersk kød af strudsefugle og kødprodukter/tilberedt kød, der indeholder strudsefuglekød, samt fugle bortset fra fjerkræ.
(6)
De kompetente myndigheder i Den Sydafrikanske Republik har dog suspenderet certifikatudstedelse for levende strudsefugle og kød heraf samt visse kødprodukter til EU den 6. august 2004, indtil situationen er mere afklaret.
(7)
På grund af den dyresundhedsmæssige risiko i tilfælde af at sygdommen føres ind i Fællesskabet, blev import fra Den Sydafrikanske Republik af levende strudsefugle og rugeæg heraf samt fersk kød af strudsefugle og tilberedt kød og kødprodukter, der består af eller indeholder kød af strudsefugle, hidrørende fra fugle, der er slagtet efter den 16. juli 2004, suspenderet pr. 10. august 2004 ved Kommissionens beslutning 2004/594/EF (3).
(8)
I henhold til Kommissionens beslutning 2000/666/EF (4) er det tilladt at importere fugle, bortset fra fjerkræ, fra alle OIE-medlemslande (OIE = Det Internationale Kontor for Epizootier), forudsat at oprindelseslandet giver dyresundhedsgarantier, og at der i medlemsstaterne træffes strenge foranstaltninger vedrørende karantæne efter import.
(9)
Import af fugle, bortset fra fjerkræ, men inklusive selskabsdyr, der ledsager deres ejere, fra Den Sydafrikanske Republik er imidlertid ligeledes ved beslutning 2004/594/EF blevet suspenderet med henblik på at udelukke al risiko for, at sygdommen forekommer i karantænestationer, der hører under medlemsstaternes myndigheder.
(10)
Kommissionens beslutning 97/222/EF (5) indeholder en liste over tredjelande, hvorfra medlemsstaterne kan tillade import af kødprodukter, og i beslutningen fastsættes behandlinger, som skal forebygge risikoen for overførsel af sygdommen via disse produkter. Det er sundhedstilstanden i oprindelseslandet for de dyrearter, hvorfra kødet stammer, der er afgørende for, hvilken behandling produktet skal gennemgå; for at undgå unødvendige byrder for handelen bør det fortsat tillades at importere strudsefuglekødprodukter med oprindelse i Den Sydafrikanske Republik, som under behandlingen har været gennemvarmet til mindst 70 °C.
(11)
I overensstemmelse med Europa-Parlamentets og Rådets forordning (EF) nr. 1774/2002 (6) er det i øjeblikket tilladt at importere ikke-behandlede jagttrofæer af fugle fra Den Sydafrikanske Republik. På grund af den nuværende situation med hensyn til aviær influenza bør denne import suspenderes for således at forhindre enhver risiko for, at sygdommen føres ind i Fællesskabet.
(12)
I overensstemmelse med forordning (EF) nr. 1774/2002 er det i øjeblikket tilladt at importere uforarbejdede fjer og fjerdele fra Den Sydafrikanske Republik. På grund af den nuværende situation med hensyn til aviær influenza bør denne import suspenderes for således at forhindre enhver risiko for, at sygdommen føres ind i Fællesskabet. Der kan dog gives tilladelse til import af fjer med et ledsagende handelsdokument, hvori det anføres, at fjerene har undergået en vis behandling.
(13)
På grundlag af den hygiejnekontrol, som råmateriale til fremstilling af foder og farmaceutiske eller tekniske produkter underkastes, kan kanaliseret import af disse produkter udelukkes fra denne beslutnings anvendelsesområde.
(14)
De beskyttelsesforanstaltninger, der omfatter hele Den Sydafrikanske Republiks område, bør derfor forlænges, og beslutning 2004/594/EF bør ophæves.
(15)
De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Medlemsstaterne suspenderer import fra Den Sydafrikanske Republiks område af:
-
levende strudsefugle samt rugeæg heraf
-
fugle, bortset fra fjerkræ, men inklusive selskabsdyr, der ledsager deres ejere.
Artikel 2
Medlemsstaterne suspenderer import fra Den Sydafrikanske Republiks område af:
-
fersk kød af strudsefugle
-
tilberedt kød og kødprodukter, som består af eller indeholder kød af strudsefugle
-
ikke-behandlede jagttrofæer af alle fugle
-
uforarbejdede fjer og fjerdele.
Artikel 3
1. Uanset artikel 2 tillader medlemsstaterne import af de produkter, der er omhandlet i artikel 2, og som hidrører fra fugle, der er slagtet inden den 16. juli 2004.
2. Følgende angives i de veterinærcertifikater, der ledsager forsendelser af de i stk. 1 omhandlede produkter, alt efter hvilken art der er tale om:
»Fersk kød af strudsefugle/kødprodukt, der består af eller indeholder kød af strudsefugle/tilberedt kød, der består af eller indeholder kød af strudsefugle (7), hidrørende fra strudsefugle, der er slagtet inden den 16. juli 2004, jf. artikel 3, stk. 1, i beslutning 2004/614/EF.
3. Uanset artikel 2 tillader medlemsstaterne import af kødprodukter, der består af eller indeholder kød af strudsefugle, hvis kødet er blevet underkastet en af de særlige behandlinger, der er omhandlet i del IV, punkt B, C eller D, i bilaget til Kommissionens beslutning 97/222/EF.
4. Med hensyn til import af forarbejdede fjer eller fjerdele (bortset fra forarbejdede prydfjer, forarbejdede fjer medført af rejsende til privat brug eller forsendelser af forarbejdede fjer til privatpersoner til ikke-industrielle formål) skal forsendelsen ledsages af et handelsdokument, hvori det angives, at de forarbejdede fjer eller dele heraf er blevet behandlet med vanddamp eller på anden måde, der sikrer, at der ikke overføres patogener.
Artikel 4
Beslutning 2004/594/EF ophæves.
Artikel 5
Medlemsstaterne ændrer deres importforanstaltninger for at bringe dem i overensstemmelse med denne beslutning, og de sørger for øjeblikkelig passende omtale af de vedtagne foranstaltninger. De underretter straks Kommissionen herom.
Artikel 6
Denne beslutning tages op til revision på baggrund af udviklingen i sygdommen og på grundlag af oplysninger fra Den Sydafrikanske Republiks veterinærmyndigheder.
Artikel 7
Denne beslutning anvendes indtil den 1. januar 2005.
Artikel 8
Denne beslutning er rettet til medlemsstaterne.
Udfærdiget i Bruxelles, den 24. august 2004.

Labels: 17
20
3
6
18